Document ID: 32009D0584

KOMISSION PÄÄTÖS,
tehty 31 päivänä heinäkuuta 2009,
SafeSeaNet-järjestelmän korkean tason ohjausryhmän perustamisesta
(tiedoksiannettu numerolla K(2009) 5924)
(ETA:n kannalta merkityksellinen teksti)
(2009/584/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon alusliikennettä koskevan yhteisön seuranta- ja tietojärjestelmän perustamisesta 27 päivänä kesäkuuta 2002 annetun Euroopan parlamentin ja neuvoston direktiivin 2002/59/EY (1) ja erityisesti sen liitteessä III olevan 2.2 kohdan,
sekä katsoo seuraavaa:
(1)
Komissio vastaa keskitetyn SafeSeaNet-järjestelmän hallinnoinnista ja poliittisen tason kehittämisestä sekä SafeSeaNet-järjestelmän valvonnasta yhteistyössä jäsenvaltioiden kanssa.
(2)
Direktiivin 2002/59/EY liitteessä III olevassa 2.2 kohdassa säädetään, että komissio perustaa korkean tason ohjausryhmän avustamaan sitä SafeSeaNet-järjestelmän hallinnoinnissa.
(3)
Sen vuoksi olisi perustettava korkean tason ohjausryhmä ja määriteltävä sen tehtävät ja rakenne.
(4)
Korkean tason ohjausryhmän olisi koostuttava jäsenvaltioiden ja komission edustajista.
(5)
SafeSeaNet-järjestelmän teknisestä täytäntöönpanosta yhteistyössä jäsenvaltioiden ja komission kanssa vastaa Euroopan meriturvallisuusvirasto (EMSA) Euroopan parlamentin ja neuvoston asetuksen (EY) N:o 1406/2002 (2) mukaisesti. Sen olisi siksi osallistuttava tiiviisti korkean tason ohjausryhmän työskentelyyn.
(6)
Lisäksi näyttää siltä, että on tarpeen ottaa esiin SafeSeaNet-järjestelmän tulevaisuuteen liittyviä strategisia kysymyksiä ottaen erityisesti huomioon Euroopan unionin yhdennetty meripolitiikka ja vuoden 2018 meriliikennepolitiikan tavoitteet, sellaisina kuin ne on vahvistettu komission tiedonannossa ”EU:n meriliikennepolitiikka vuoteen 2018 saakka: strategiset tavoitteet ja suositukset” (3),
ON TEHNYT TÄMÄN PÄÄTÖKSEN:
1 artikla
SafeSeaNet-järjestelmän korkean tason ohjausryhmä
Perustetaan SafeSeaNet-järjestelmän korkean tason ohjausryhmä, jäljempänä ’ohjausryhmä’.
2 artikla
Tehtävät
Komissio voi kuulla ohjausryhmää mistä tahansa SafeSeaNet-järjestelmään liittyvästä ajankohtaisesta tai tulevaisuuden kysymyksestä, myös sen osuudesta merivalvonnassa kokonaisvaltaisesti.
Ohjausryhmän tehtävänä on
a)
antaa suosituksia SafeSeaNet-järjestelmän toimivuuden ja turvallisuuden parantamiseksi;
b)
antaa tarvittavia ohjeita SafeSeaNet-järjestelmän kehittämiseksi;
c)
avustaa komissiota SafeSeaNet-järjestelmän toimivuuden arvioimisessa;
d)
hyväksyä direktiivin 2002/59/EY liitteessä III olevassa 2.3 kohdassa tarkoitettu rajapinnan ja toimintojen valvonta-asiakirja ja sen mahdolliset muutokset.
3 artikla
Jäsenten nimittäminen
1. Ohjausryhmä koostuu yhdestä edustajasta kustakin jäsenvaltiosta ja yhdestä komission edustajasta.
2. Jäsenvaltiot nimeävät edustajansa ja näiden sijaiset ohjausryhmään kolmen vuoden toimikaudeksi, joka voidaan uusia. Edustajien on oltava ylempiä virkamiehiä.
3. Komission nimittämien ohjausryhmän jäsenten on oltava ylempiä virkamiehiä.
4. Euroopan meriturvallisuusviraston (EMSA) edustaja osallistuu ohjausryhmän kokouksiin tarkkailijana. EMSA lähettää ohjausryhmään korkean tason edustajan.
5. Euroopan talousalueen jäsenten edustajat voivat osallistua ohjausryhmän kokouksiin tarkkailijoina.
6. Jäsenten on toimittava tehtävässään, kunnes heidän tilalleen nimitetään uusi jäsen tai heidän toimikautensa päättyy.
7. Jäsenille, jotka eivät enää pysty tosiasiallisesti osallistumaan ohjausryhmän työhön tai jotka eroavat, voidaan nimetä seuraaja.
4 artikla
Toiminta
1. Ohjausryhmän puheenjohtajana toimii komission edustaja.
2. Ohjausryhmä voi komission kanssa asiasta sovittuaan perustaa alaryhmiä tarkastelemaan erityiskysymyksiä ohjausryhmän määrittelemien toimeksiantojen mukaisesti. Alaryhmät lakkautetaan heti, kun ne ovat täyttäneet toimeksiantonsa.
3. Ohjausryhmän puheenjohtajana toimiva komission edustaja voi kutsua muita käsiteltävän asian erityisasiantuntijoita osallistumaan ohjausryhmän tai alaryhmän keskusteluihin, jos tämä on hyödyllistä ja/tai tarpeen.
4. Ohjausryhmän tai alaryhmän työhön osallistuttaessa saatuja tietoja ei saa paljastaa, jos komissio katsoo niiden liittyvän luottamuksellisiin asioihin.
5. Ohjausryhmä ja sen alaryhmät kokoontuvat yleensä komission tiloissa komission vahvistamien menettelyjen ja aikataulun mukaisesti. Komissio huolehtii ohjausryhmän sihteeristön tehtävistä.
6. Ohjausryhmä vahvistaa työjärjestyksensä komission laatiman työjärjestysmallin pohjalta.
7. Komissio voi julkistaa ohjausryhmän laatimia yhteenvetoja, päätelmiä, päätelmien osia tai valmisteluasiakirjoja.
5 artikla
Kokouskulut
Komissio korvaa ohjausryhmän toimintaan liittyvät jäsenten, asiantuntijoiden ja tarkkailijoiden matkakulut ja soveltuvin osin myös oleskelukulut asiantuntijoille maksettavia korvauksia koskevien komission sääntöjen mukaisesti.
Jäsenet eivät saa palkkiota tehtäviensä hoidosta.
Kokouskulut korvataan asiasta vastaavien komission yksiköiden ohjausryhmälle varaaman vuositalousarvion rajoissa.
6 artikla
Voimaantulo
Tämä päätös tulee voimaan päivänä, jona se julkaistaan Euroopan unionin virallisessa lehdessä.
Tehty Brysselissä 31 päivänä heinäkuuta 2009.

Labels: 12
8
11